[pic] | KOMISIA EURÓPSKYCH SPOLOČENSTIEV | Brusel, 27.6.2007 KOM(2007) 377 v konečnom znení SPRÁVA KOMISIE EURÓPSKEMU PARLAMENTU A RADE o pokroku Bulharska, pokiaľ ide o sprievodné opatrenia po pristúpení SPRÁVA KOMISIE EURÓPSKEMU PARLAMENTU A RADE o pokroku Bulharska, pokiaľ ide o sprievodné opatrenia po pristúpení 1. ÚVOD 1.1. Kontext Pri vstupe Bulharska do EÚ 1. januára 2007 boli prijaté osobitné opatrenia s cieľom uľahčiť a podporiť hladký priebeh pristúpenia a zároveň zabezpečiť riadne fungovanie politík a inštitúcií EÚ. Bulharsko rovnako ako všetky členské štáty pri vstupe do EÚ prevzalo práva a povinnosti vyplývajúce z členstva. Podľa obvyklej praxe Komisia monitoruje uplatňovanie právnych predpisov (acquis communautaire), aby zabezpečila plnenie týchto povinností. V súlade s podmienkami platnými pre krajiny, ktoré vstúpili do EÚ v roku 2004, boli do Zmluvy o pristúpení zapracované ustanovenia o ochranných a prechodných opatreniach (napríklad obmedzenia týkajúce sa voľného pohybu pracovníkov, prístupu k sieťam cestnej dopravy, ustanovenia týkajúce sa veterinárnych a fytosanitárnych predpisov a predpisov v oblasti bezpečnosti potravín). V Zmluve o pristúpení sa jasne stanovilo, že ochranné opatrenia[1] sa môžu prijať v období do troch rokov od pristúpenia, ak sa vyskytnú vážne nedostatky pri transpozícii a uplatňovaní acquis v oblasti hospodárstva, vnútorného trhu, ako aj spravodlivosti a vnútorných záležitostí. V rámci pristúpenia Bulharska bol prijatý súbor osobitných sprievodných opatrení, aby sa zabránilo vzniku nedostatkov v oblasti bezpečnosti letectva, bezpečnosti potravín, poľnohospodárskych fondov a reformy súdnictva, boja proti korupcii a organizovanému zločinu alebo aby sa tieto nedostatky odstránili. V oblasti súdnictva bol zavedený mechanizmus spolupráce a overovania, ktorým sa stanovili referenčné kritériá tvoriace rámec na monitorovanie pokroku v tejto oblasti[2] Dôvodom zavedenia mechanizmu bola základná myšlienka, podľa ktorej je potrebný fungujúci administratívny a súdny systém, v rámci ktorého by sa zabezpečilo, že Bulharsko dokáže splniť všetky povinnosti a bude môcť využívať všetky práva vyplývajúce z členstva. Vyjadruje aj potrebu bojovať okrem iného proti korupcii a organizovanému zločinu. Cieľom mechanizmu spolupráce a overovania je zabezpečiť, aby boli prijaté opatrenia, ktoré Bulharsku a iným členským štátom poskytnú záruku, že správne a súdne rozhodnutia a postupy v týchto oblastiach sú rovnaké ako v ostatných štátoch EÚ. Pokrok v reforme súdnictva a v boji proti korupcii a organizovanému zločinu umožní bulharským občanom a podnikom využívať práva, ktoré im ako občanom EÚ patria. Ak Bulharsko pri reforme súdnictva, v boji proti korupcii a organizovanému zločinu nedosiahne nezvratný pokrok, hrozí nebezpečenstvo, že nebude môcť správne uplatňovať právne predpisy EÚ. Komisia bola požiadaná, aby o týchto sprievodných opatreniach pravidelne informovala. V prípade mechanizmu spolupráce a overovania sa predkladanie správ požaduje v šesťmesačných intervaloch od júna 2007. Táto správa predstavuje celkový prehľad súčasného stavu, pokiaľ ide o sprievodné opatrenia a je prvou správou o mechanizme spolupráce a overovania. Zahŕňa všetky oblasti, v ktorých boli zavedené sprievodné opatrenia, najmä reformu súdnictva a boj proti korupcii a organizovanému zločinu. 1.2. Metodika Táto správa bola vypracovaná na základe rôznych zdrojov informácií. Hlavným zdrojom informácií bola bulharská vláda. Informácie a analýzy sa získali aj od Reprezentácie EK a diplomatických zastúpení členských štátov v Bulharsku, organizácií občianskej spoločnosti, asociácií a zo správ odborníkov. V rámci mechanizmu spolupráce a overovania Komisia v priebehu apríla 2007 uskutočnila kontrolné návštevy do Bulharska, na ktorých sa zúčastnili jednotliví odborníci z členských štátov a útvarov Komisie. Cieľom bolo získať nezávislé hodnotenie pokroku. Odborníci vypracovali správy, ktoré boli predložené Bulharsku na opravu všetkých faktických nepresností. Bulharsko predložilo 31. marca 2007 prvú správu o pokroku dosiahnutom v rámci mechanizmu spolupráce a overovania a odvtedy priebežne informuje Komisiu o zmenách v príslušných oblastiach. 2. Sprievodné opatrenia: Súčasný stav Sprievodné opatrenia sa v prípade Bulharska vzťahujú na financovanie poľnohospodárstva, bezpečnosť potravín, reformu súdnictva, boj proti korupcii a organizovanému zločinu. V tejto kapitole sa v stručnosti skúma vývoj v prvých troch oblastiach, ktorých časti sú predmetom rozdielnych požiadaviek na podávanie správ. Hodnotenie pokroku v oblasti reformy súdnictva a boja proti korupcii a organizovanému zločinu je uvedené v kapitole 3. Ďalšie informácie týkajúce sa súčasného stavu ochranných doložiek a iných ustanovení v týchto oblastiach sú uvedené v prílohe. Keďže v oblasti poľnohospodárstva, zdravia zvierat, bezpečnosti potravín a bezpečnosti letectva už existujú implementačné štruktúry a spravodajské mechanizmy, tieto témy nebudú v budúcnosti v tejto horizontálnej správe zahrnuté. Ak budú v týchto oblastiach v budúcnosti potrebné ďalšie rozhodnutia, budú sa prijímať na individuálnom základe v súlade s predpismi platnými pre tieto odvetvia. 2.1. Poľnohospodárske fondy V prípade poľnohospodárskych fondov sú členské štáty povinné zriadiť akreditované a výkonné platobné agentúry, ktoré majú zabezpečiť správne riadenie a kontrolu vo vzťahu k poľnohospodárskym výdavkom. Od členských štátov sa vyžaduje aj uplatňovanie integrovaného administratívneho a kontrolného systému (IACS) v prípade priamych platieb poľnohospodárom a časti výdavkov na rozvoj vidieka (aby sa zabránilo napríklad podvodným postupom a nezákonným platbám). Ak v členských štátoch takéto systémy kontroly riadne nefungujú, Komisia každoročne rozhodne o finančných opravách. Vzhľadom na vysoké riziko, že IACS by v okamihu pristúpenia Bulharska riadne nefungoval, Komisia zaviedla ochranný mechanizmus, ktorý by sa mohol použiť v prípade Bulharska, ak by časti integrovaného administratívneho a kontrolného systému (IACS) alebo iné časti potrebné na zabezpečenie správnosti platieb ešte neexistovali alebo by mali vážne nedostatky. V rámci ochranného mechanizmu sa očakáva, že výdavky súvisiace s IACS by sa mohli predbežne znížiť o 25 %.Hlavné obavy týkajúce sa IACS sa týkali prepojenia registra poľnohospodárskych podnikov a identifikačného systému pozemkových parciel (LPIS), administratívnou kapacitou a logistikou a kvalitou zaznamenaných údajov. Kontrolná návšteva, ktorá sa uskutočnila v júni, potvrdila, že Bulharsko dosiahlo pri zavádzaní rôznych prvkov IACS ďalší pokrok. Je však potrebné ďalšie úsilie a rýchle opatrenia, najmä s cieľom v budúcich mesiacoch efektívne realizovať kontroly na mieste. Na posledný júnový týždeň je naplánovaná ďalšia kontrolná návšteva. Z tejto kontroly vyplynie, či platobná agentúra riadne funguje a okrem toho sa ďalej prediskutujú určité aspekty IACS. Na základe týchto kontrol a vyhlásenia ministrov, ktoré predložili bulharské orgány koncom marca, Komisia posúdi, či boli zavedené a či sú funkčné jednotlivé prvky systému IACS. O tom, či je potrebné uplatňovať ochranné opatrenia (ktoré by prípadne mohli viesť k zníženiu výdavkov spojených so systémom IACS), sa rozhodne na základe výsledkov kontroly a vyhlásenia ministrov, ktoré predložili bulharské orgány. 2.2. Bezpečnosť letectva V oblasti bezpečnosti letectva sa ukázalo, že Bulharsko má nedostatky súvisiace s nedostatočnou administratívnou kapacitou, pokiaľ ide o právnu reguláciu, dohľad a dozor nad dopravcami a organizáciami, ktoré sú zapojené do zabezpečovania stálej leteckej spôsobilosti a údržby leteckej techniky. Rôzne kontrolné návštevy od roku 2005 ukázali, že Bulharsku sa nedarí uplatňovať predpisy Spoločenstva ani Spoločného leteckého úradu (Joint Aviation Authority – JAA) týkajúce sa bezpečnosti leteckej techniky a jej údržby. Bulharsko okrem toho neplní svoju povinnosť vykonávať dozor v súlade s medzinárodnými (ICAO) normami, normami JAA alebo ES. V decembri 2006 boli zavedené ochranné opatrenia. To znamená, že od 1. januára 2007 a) bulharskí dopravcovia nemajú štatút dopravcov Spoločenstva a naďalej si zachovávajú štatút dopravcov tretej krajiny a b) osvedčenia o bezpečnosti, ktoré vydali bulharské orgány, nie sú v rámci EÚ vzájomne uznávané. Bulharsko je však aj naďalej v plnom rozsahu viazané všetkými povinnosťami vyplývajúcimi z príslušných právnych predpisov Spoločenstva. Bulharsko začína zlepšovať svoju kapacitu v oblasti dozoru nad bezpečnosťou letectva a samo zaviedlo vo februári 2007 predbežné ochranné opatrenia, keď kvôli nedostatkom v oblasti bezpečnosti prevádzky odobralo osvedčenie štyrom nákladným dopravcom, pozastavilo platnosť osvedčenia piateho dopravcu a uplatnilo obmedzenie v prípade šiesteho a zrušilo registráciu viac ako 160 lietadiel, pretože nezodpovedali právnym predpisom ES. 2.3. Zdravie zvierat a bezpečnosť potravín Vo veterinárnej oblasti a v oblasti zdravia zvierat boli zavedené prechodné opatrenia týkajúce sa moru ošípaných a boli schválené plány eradikácie. Tieto opatrenia budú preskúmané v septembri 2007. Komisia prijala aj prechodné opatrenia v odvetví mäsa a mlieka. Povolenie vyvážať svoje výrobky do ostatných členských štátov má len obmedzený počet zariadení. V prípade surového mlieka boli prijaté osobitné opatrenia. 3. REFORMA SÚDNICTVA A BOJ PROTI KORUPCII A OREGANIZOVANÉMU ZLOčINU 3.1. Súhrnný prehľad Reforma súdnictva a boj proti korupcii a organizovanému zločinu sú v rámci mechanizmu spolupráce a overovania podrobne monitorované. Výsledkom sledovania je súhrnná analýza a podrobný opis pokroku na základe referenčných kritérií v rámci mechanizmu spolupráce a overovania. Štruktúra podrobného opisu sa zameriava na opatrenia, ktoré sa použili ako ukazovatele pokroku s ohľadom na referenčné ciele. Pokroky, ktoré dosiahlo Bulharsko pri plnení referenčných cieľov stanovených v rámci mechanizmu spolupráce a overovania, boli na rozdielnej úrovni. Je dôležité, aby sa tieto referenčné ciele považovali za viac ako zoznam jednotlivých opatrení, ktoré sa dajú jeden po druhom odškrtnúť. Všetky spolu navzájom súvisia. Pokrok pri plnení jedného má vplyv na ostatné. Každý referenčný cieľ je stavebným kameňom pri budovaní nezávislého, nestranného súdneho a správneho systému. Vytvorenie a udržanie takého systému je dlhodobý proces. Vyžaduje zásadné zmeny na úrovni systému. S referenčnými cieľmi preto nie je možné pracovať izolovane. Treba ich považovať za súčasť rozsiahlej reformy príslušných oblastí, v ktorých je potrebné dlhodobé politické odhodlanie. Aby sa preukázalo, že zmeny sú nezvratné, sú potrebné jasnejšie dôkazy o praktickom plnení týchto cieľov. Bulharská vláda sa zaviazala uskutočniť reformu súdnictva a očistiť systém od korupcie a organizovaného zločinu. Bulharské orgány prejavujú vo všetkých oblastiach dobrú vôľu a odhodlanie. Pripravili potrebné návrhy zákonov, akčné plány a programy. V praktickej skúške je však možné obstáť len vtedy, ak sa tieto opatrenia budú dôsledne realizovať v každodennej praxi. Stále sa však nedarí premieňať tieto zámery na skutočné činy. Bulharsko zosilnilo úsilie v boji proti korupcii a organizovanému zločinu na najvyššiu úroveň. Toto úsilie si zaslúži uznanie, napriek tomu má Bulharsko pred sebou veľa práce. Pokrok dosiahnutý v krátkom čase od zavedenia mechanizmu spolupráce a overovania je stále nedostatočný. Hlboko zakorenené problémy, najmä organizovaný zločin a korupcia vyžadujú nezvratné zavedenie a účinné fungovanie udržateľných štruktúr na úrovni vyšetrovania a vynucovania práva, ktoré budú vysielať silné varovné signály. Okrem toho majú potrebné štrukturálne zmeny vplyv na celú spoločnosť a vyžadujú radikálnu zmenu, ktorá vysoko prekračuje rámec samotného splnenia referenčných cieľov. To vyžaduje zo strany Bulharska dlhodobé odhodlanie, ktoré môže byť úspešné len v prípade prísneho oddelenia výkonnej, zákonodarnej a súdnej moci. 3.2. Hodnotenie 3.2.1 Referenčný cieľ 1: Prijatie zmien ústavy, ktorými sa odstránia nejednoznačnosti v súvislosti s nezávislosťou a kompetenciami súdneho systému Bulharsko prijalo zmeny Ústavy, ktorými sa má zabezpečiť nezávislosť súdnictva. Plánuje sa vytvorenie nezávislého súdneho inšpektorátu, ktorý má monitorovať bezúhonnosť súdnictva a realizovať následnú kontrolu sťažností. Keďže inšpektorát ešte nebol zriadený, bolo by predčasné hodnotiť účinnosť týchto zmien. Prijatím zmeny Ústavy Bulharsko tento referenčný cieľ z veľkej časti splnilo. Či sa touto zmenou podarilo odstrániť pochybnosti o nezávislosti a spoľahlivosti súdneho systému, bude možné posúdiť až po definitívnom prijatí a implementácii potrebných vykonávacích právnych predpisov, ktorými sa stanoví zriadenie nezávislého súdneho inšpektorátu (pozri aj referenčné ciele 2 a 3). Podrobné hodnotenie - Prijatie zmien bulharskej ústavy Národným zhromaždením Štvrtá zmena ústavy, ktorej cieľom je odstrániť všetky pochybnosti týkajúce sa možného zasahovania do nezávislosti súdnictva zo strany ministra spravodlivosti, bola potrebnou trojštvrtinovou väčšinou Národného zhromaždenia prijatá 2. februára 2007[3]. Rovnako ako všetky iné zmeny môže Ústavný súd preskúmať zmeny Ústavy a právne predpisy a správne akty zodpovedajúce týmto zmenám Ústavy môžu byť bežným spôsobom spochybnené ako neústavné. - Prijatie potrebných zmien zákona o súdoch Národným zhromaždením Zákon o súdoch ešte nebol prijatý (pozri druhý bod – hodnotenie referenčného cieľa 2) - Zriadenie funkčného inšpektorátu, uverejnenie a vyhodnotenie prvých výsledkov Inšpektorát bude zriadený po prijatí zákona o súdoch (pozri hodnotenie referenčného cieľa 3). 3.2.2. Referenčný cieľ 2: Zabezpečenie transparentnejších a účinnejších súdnych konaní prostredníctvom prijatia a implementácie nového zákona o systéme súdnictva a nového občianskeho súdneho poriadku. Podať správu o vplyve týchto nových zákonov a trestného a správneho poriadku, najmä vo fáze prípravného konania. Je predčasné informovať o vykonávaní nového zákona o súdoch, pretože jeho prvé kapitoly boli prijaté až v polovici júna. Zdá sa, že rieši problematiku nezávislosti a výberu zamestnancov Najvyššej súdnej rady a jej inšpektorátu. Občiansky súdny poriadok nebol doteraz prijatý. V záujme jednotného uplatňovania práva bol zavedený systém monitorovania nového trestného poriadku a nového správneho poriadku. O zisteniach na základe tohto monitorovacieho mechanizmu však nie sú systematicky podávané žiadne správy. Celkovo dosahuje Bulharsko určitý pokrok pri zlepšovaní transparentnosti v súdnych konaniach, ale je potrebný určitý časový odstup, aby bolo možné zhodnotiť, či nové právne predpisy plnia zámery, s ktorými boli vytvárané. Podrobné hodnotenie - Prijatie nového občianskeho súdneho poriadku Občiansky súdny poriadok ešte nebol prijatý. Jeho návrh schválila v máji 2006 Rada ministrov, ktorá ho predložila Národnému zhromaždeniu. Niektoré články sú predmetom druhého čítania. Bulharské orgány očakávajú, že parlament schváli občiansky súdny poriadok do konca júla 2007. - Prijatie nového zákona o súdoch zohľadňujúceho zmeny Ústavy a odporúčania odborníkov zaoberajúcich sa porovnávacím hodnotením Zákon o súdoch nebol doteraz prijatý. Parlament schválil až 14. júla 2007 v druhom čítaní prvé kapitoly nového zákona o súdoch. Text zatiaľ nie je k dispozícii. Po prijatí štvrtej zmeny Ústavy bola vytvorená pracovná skupina zložená zo zástupcov Najvyššej súdnej rady. Táto skupina pripravila návrh zákona o súdoch, ktorý v marci 2007 schválila Rada ministrov a ktorý v apríli prešiel v Národnom zhromaždení prvým čítaním[4] V Národnom zhromaždení stále prebiehajú diskusie, viacerí známi bulharskí sudcovia, poradcovia twinningových projektov a iní odborníci však vyjadrili obavy týkajúce sa viacerých aspektov súčasného návrhu. - štatút Najvyššej súdnej rady: nedávno prijaté články zákona o súdoch obsahujú ustanovenia o zriadení Najvyššej súdnej rady ako stáleho orgánu; - inšpektorát pri Najvyššej súdnej rade: určité funkcie tohto orgánu sa prekrývajú s funkciami ministerstva spravodlivosti [5] , čomu je potrebné zabrániť; - medzi kritériá na menovanie sudcov, prokurátorov alebo vyšetrovateľov nepatrí povinnosť uchádzačov absolvovať niekoľkomesačnú odbornú prípravu na Súdnej akadémii ani povinnosť pracovať určitý čas pod vedením skúseného sudcu, prokurátora alebo vyšetrovateľa; - pre kariérny postup sudcov, prokurátorov alebo vyšetrovateľov nie je potrebné absolvovať žiadnu skúšku. Ich hodnotenie vypracúvajú sudcovia z praxe, ktorí sú členmi Výboru Najvyššej súdnej rady pre hodnotenie práce sudcov, prokurátorov a vyšetrovateľov – obavy vzbudzuje aj riziko, že sa súčasné právo verejnosti na informácie o práci sudcov a povinnosť sudcov, aby ich postupy boli otvorené, dostupné a transparentné, môže dostať do konfliktu s právnymi predpismi o obmedzení prístupu k informáciám o súdnych rozhodnutiach, ktoré ministerstvo spravodlivosti v súčasnosti schvaľuje. Táto kritika a obavy vyvolávajú otázku, či by tento čiastočne prijatý zákon o súdoch naozaj predstavoval potrebnú reformu systému súdnictva a je potrebné ešte raz zvážiť, čo sa vďaka nemu zlepší fungovanie právneho štátu a výkonnosť a spoľahlivosť systému súdnictva a orgánov činných v trestnom konaní. - Vybudovanie monitorovacieho systému pre všetky nové zákonníky Trestný poriadok : Monitorovanie vplyvu trestného poriadku, ktorý nadobudol účinnosť v apríli 2006, funguje dobre. Členovia monitorovacej skupiny sú vysoko postavení zástupcovia Najvyššej súdnej rady, Najvyššieho kasačného súdu, Najvyššieho správneho súdu, ostatných súdov, prokuratúry, Národného úradu vyšetrovania, ministerstva spravodlivosti a ministerstva vnútra. Skupine predsedá námestník ministra spravodlivosti a jej podpredsedom je námestník ministra vnútra. Monitorovacia skupina získava informácie z rôznych zdrojov, napr. od vedúcich predstaviteľov krajských, okresných a odvolacích súdov, štátnych zástupcov, súdneho inšpektorátu a vnútroštátneho policajného orgánu. Táto skupina od konca roku 2006 vydala sedem stanovísk týkajúcich sa ustanovení trestného poriadku. Tieto stanoviská majú prispieť k vytvoreniu jednotnej súdnej praxe v trestných prípadoch. Tieto stanoviská sú uverejnené na internetovej stránke ministerstva spravodlivosti a Najvyššej súdnej rady a sú o nich napr. na zasadnutiach a konferenciách informovaní sudcovia. Hodnotenie trestného poriadku monitorovacou skupinou a advokátmi je kladné. Správny poriadok : Monitorovanie sa práve len začalo, keďže dôležité ustanovenia nového správneho poriadku nadobudli účinnosť až 1. marca 2007. Doteraz sa stanovili len kritériá monitorovania správneho poriadku, ktoré zahŕňajú ochranu práv, podporu dobrej správy vecí verejných a urýchlenie a zefektívnenie rozhodovania. Doteraz nie je k dispozícii správa o výsledkoch monitorovania. Občiansky súdny poriadok : Monitorovanie účinnosti občianskeho súdneho poriadku bude nasledovať až po jeho prijatí. - Pravidelná správa o zisteniach vyplývajúcich z monitorovacieho procesu, najmä pokiaľ ide o prípravné konanie, výkon súdnych rozhodnutí a výkon trestu Doteraz je k dispozícii iba materiál súvisiaci s monitorovaním účinnosti trestného poriadku. Túto spravodajskú povinnosť čiastočne plní skupina monitorujúca trestný poriadok. Správa z marca 2007 nazvaná „Analýza vykonávania trestného poriadku, pokiaľ ide o účinnosť prípravného konania“ svedčí o tom, že vykonávanie nového trestného poriadku vedie k zlepšeniu, najmä v oblasti urýchlenia fázy prípravného konania. Bola vypracovaná štatistická správa obsahujúca trestné prípady za rok 2006. Zatiaľ však v súvislosti so zisteniami monitorovacieho procesu nebol zavedený žiadny systematický a pravidelný spravodajský mechanizmus. Monitorovanie účinnosti nového občianskeho súdneho poriadku bude nasledovať až po jeho prijatí a monitorovanie účinnosti nového správneho poriadku sa začalo len nedávno. Preto nie sú k dispozícii žiadne pravidelné správy o zisteniach tohto monitorovacieho procesu a zatiaľ ani nedošlo k žiadnemu väčšiemu pokroku. - V prípade potreby zmena príslušných zákonníkov a právnych predpisov Stanoviská skupiny monitorujúcej trestný poriadok pomohli riešiť problémy a zabezpečiť jednotný prístup v celej krajine. V nadväznosti na to bulharské orgány označili päť bodov, v ktorých by sa mal trestný poriadok zmeniť: 1) posilnenie kapacity polície s cieľom zefektívniť a urýchliť prípravné konanie, 2) predĺženie obdobia vyšetrovania z dvoch na šesť mesiacov s možnosťou predĺženia o ďalších šesť mesiacov, 3) umožnenie policajnému úradníkovi, ktorý prípad vyšetroval, aby pred súdom svedčil; 4) umožnenie pracovníkom tajných služieb, aby svedčili pred súdom formou videokonferencie; 5) zrušenie požiadavky, aby sa na procesných úkonoch v prípravnom konaní zúčastňovali súdni znalci. Okrem týchto piatich bodov sa ďalšia zmena v oblasti trestného konania, ktorú navrhli bulharské orgány, týka udelenia ďalších právomocí vyšetrujúcim sudcom (sledovateli) , keďže zodpovednosť za vyšetrovanie väčšiny trestných prípadov sa preniesla na policajných vyšetrovateľov. Svoj návrh zdôvodňujú tým, že títo sudcovia predstavujú nevyužitý zdroj, ktorý by sa mohol poveriť vyšetrovaním hospodárskej trestnej činnosti, trestnej činnosti mladistvých a v iných osobitných oblastiach. Bulharsko zdôrazňuje, že by to neviedlo k zmene predchádzajúcich opatrení, pretože títo súdni vyšetrovatelia by pracovali len na konkrétnych, osobitných úlohách, ktoré by boli jasne definované a časovo obmedzené. Využívanie bývalých súdnych vyšetrovateľov v rámci pomoci policajným vyšetrovateľom by sa mohlo prejaviť pozitívne, najmä pri znížení súčasného pracovného zaťaženia a zabezpečení spracovania prípadov v primeranej lehote, za predpokladu, že ide o dočasné opatrenie, ktoré by sa použilo iba v osobitných, jasne definovaných prípadoch, aby sa zabránilo čiastočnému zvratu v zavádzaných reformách. Očakáva sa, že o zmene trestného poriadku bude rokovať bulharský parlament v rámci svojho jesenného programu. V apríli parlament už prijal definitívne zmeny trestného zákona, napr. zvýšenie určitých trestov za závažnú trestnú činnosť. Tieto zmeny majú posilniť odradzujúcu funkciu právnych predpisov v trestnej oblasti[6]. 3.2.3. Referenčný cieľ 3: Pokračovanie v reforme súdnictva s cieľom zvýšiť jeho profesionálnosť, spoľahlivosť a výkonnosť. Hodnotenie vplyvu tejto reformy a ročné zverejňovanie zistených výsledkov Súdny inšpektorát, ktorý má byť kľúčovým orgánom vykonávajúcim dozor nad bezúhonnosťou súdnictva, sa musí ešte len zriadiť na základe budúceho zákona o súdoch. Preto sa dá skonštatovať, že spoľahlivosť súdnictva sa doteraz výrazne nezlepšila. Prvé kroky, ktoré boli v tejto oblasti podniknuté, bolo zavedenie kódexu etického správania a ukladanie disciplinárnych trestov pre obvinených prokurátorov. Bulharsko sa zlepšilo, pokiaľ ide o postup používaný pri výbere nových pracovníkov a hodnotení práce sudcov. Toto úsilie musí pokračovať a musí sa zintenzívniť. Súdna akadémia začala s viacerými opatreniami odbornej prípravy týkajúcej sa nových procedurálnych predpisov, na ktorej sa zúčastňuje veľký počet sudcov, súdnych úradníkov a prokurátorov. Stáva sa bežnou praxou, že prípady prideľuje na základe náhodného výberu počítač. Celkovo sa dá konštatovať, že Bulharsko dosiahlo pri zvyšovaní spoľahlivosti, profesionality a výkonnosti súdnictva určitý pokrok. Podrobné hodnotenie - Zavedenie transparentného a plne funkčného procesu rozhodovania v prípade disciplinárneho konania vedeného inšpektorátom, ktorý bude v budúcnosti zriadený pri Najvyššej súdnej rade Keďže tento inšpektorát doteraz zriadený nebol, nedá sa hovoriť o pokroku. Zrušenie imunity sudcov v rámci schválenej 4. zmeny Ústavy však uľahčilo priebeh troch nedávnych prípadov, v ktorých generálny prokurátor navrhol disciplinárne opatrenia proti vysoko postaveným prokurátorom. Návrhy generálneho prokurátora potvrdila aj Najvyššia súdna rada, keď svojím rozhodnutím pozastavila výkon funkcie dvoch zatknutých prokurátorov, proti ktorým sa začalo trestné konanie pre obvinenie z korupcie. Po podaní odvolania sa jedným prípadom zaoberá Najvyšší správny súd, ktorý rozhodnutie Najvyššej súdnej rady v marci 2007 potvrdil. - Úplné a všeobecné uplatňovanie etického kódexu pre sudcov, najmä pokiaľ ide o postupy v prípade preskúmania, vyšetrovania a prepustenia/stíhania z dôvodu porušovania právnych predpisov Etický kódex pre bulharských sudcov z 13. decembra 2003 je stručný štvorstranový dokument, obsahujúci sedem článkov, ktorý vypracovala Bulharská asociácia a schválila Najvyššia súdna rada. Prípadmi porušenia právnych predpisov zo strany sudcov a prokurátorov, na základe ktorých vzniká trestnoprávna zodpovednosť, sa zaoberá generálny prokurátor, zatiaľ čo sankcie v ostatných prípadoch udeľuje Najvyššia súdna rada. Mechanizmus presadzovania tohto kódexu ešte stále funguje najmä na základe sťažností, po zriadení inšpektorátu by však mal byť k dispozícii potrebný proaktívny orgán. Kódex nebol odvtedy zrevidovaný tak, aby sa zabezpečilo, že rieši etické problémy, ktoré vznikajú v praxi pri jeho uplatňovaní. - Monitorovanie uplatňovania systému výberových konaní pri prijímaní a hodnotení sudcov V správe bulharských orgánov sú uvedené podrobnosti týkajúce sa ôsmich uskutočnených a piatich plánovaných výberových konaní, z ktorých niektoré sú celoštátne vrátane celoštátneho výberového konania na menovanie do funkcie pre nový Správny dvor. Zdá sa, že tieto konania boli úspešné. Medzi novými sudcami je veľa bývalých právnikov z praxe, čo dokazuje otvorenosť konania a význam tohto spôsobu výberu nových sudcov. Bulharské orgány uviedli, že boli podané len tri sťažnosti od osôb, ktoré neboli menované. - Ročné zverejňovanie zistení týkajúcich sa hodnotenia reformy systému súdnictva, najmä spôsobu riešenia určitých problémov súvisiacich s profesionalitou, spoľahlivosťou a výkonnosťou Ministerstvo spravodlivosti vypracovalo dokument „Správa o realizácii Programu plnenia stratégie reformy systému súdnictva v Bulharsku za obdobie január 2006 až marec 2007“, v ktorom znovu zdôrazňuje svoje odhodlanie zlepšiť systém súdnictva tak, aby bol dostupný, transparentný a aby zabezpečil lepšiu právnu ochranu[7]. Túto časť referenčného cieľa nie je možné hodnotiť len na základe tohto dokumentu. Predovšetkým nie je možné potvrdiť, či boli dosiahnuté ciele a priority a či budú dodržané zásady (transparentnosť, dostupnosť atď.) stanovené na začiatku. - Zavedenie softvéru na náhodné prideľovanie prípadov na prokuratúre Na všetkých súdoch v Bulharsku údajne funguje systém náhodného prideľovania prípadov sudcom prostredníctvom počítačov. Prideľovanie prípadov počítačom na prokuratúre využívajú v súčasnosti tri úrady vrátane hlavného úradu v Sofii. Inde sú prokurátorom prípady prideľované manuálne. Bulharsko plánuje dokončenie inštalácie softvéru do konca roku 2007, takže prípady budú na prokuratúre prideľované na základe náhodného výberu rovnako ako na súdoch. - Zlepšenie vzdelávania týkajúceho sa účinku nových zákonov Súdna akadémia začala v decembri minulého roka program aktívneho vzdelávania v oblasti nových zákonov. Na tému nový občiansky súdny poriadok sa uskutočnilo devätnásť školení, na ktorých sa zúčastnilo spolu 530 sudcov, súdnych úradníkov a iných účastníkov z celej krajiny. Ponuka inštitútu obsahovala sedem školení týkajúcich sa správneho poriadku určených novovymenovaným aj skúseným sudcom, ktorí pôsobia na správnych súdoch. Súdna akadémia okrem toho usporiadala desať seminárov na tému nový trestný poriadok, na ktorom sa zúčastnilo 327 sudcov, prokurátorov, vyšetrovateľov a „doznateli“. Usporiadala aj štyri semináre pre spolu 67 účastníkov, ktorí sa majú stať školiteľmi v oblasti nového trestného poriadku. 3.2.4. Referenčný cieľ 4: Profesionálne, nezaujaté vyšetrovanie v prípadoch podozrenia z korupcie na najvyšších miestach a podávanie správ. Podávanie správ o vnútorných kontrolách verejných inštitúcií a o zverejňovaní majetku osôb zastávajúcich vysoké štátne funkcie Za boj proti korupcii na vyšších pozíciách vo verejných orgánoch Bulharska je zodpovedných niekoľko výborov pri Národnom zhromaždení, Rade ministrov a Najvyššej súdnej rade. Bol prijatý vykonávací program na boj proti korupcii. Pri realizácii programu však chýba jasné zadefinovanie jednotlivých zodpovedností a účinný koordinačný mechanizmus. To sťažuje realizáciu opatrení na všetkých správnych a výkonných úrovniach. Stále je nejasné, či sú opatrenia na ochranu možných informátorov účinne realizované a preto sú potrebné ďalšie právne predpisy. Určitý pokrok sa dosiahol v oblasti vyšetrovania na úrovni prípravného konania –aj vďaka nedávno zriadeným nezávislým inšpektorátom. V januári 2007 bol zavedený systém na overovanie majetkových priznaní vysoko postavených štátnych zamestnancov. Nie sú však k dispozícii dostatočné dôkazy o tom, že sa súdy prísne a systematicky zaoberajú prípadmi obvinenia z korupcie na vyšších pozíciách. Celkovo je pokrok Bulharska v oblasti súdneho riešenia prípadov korupcie na vyšších pozíciách stále nedostatočný. Podrobné hodnotenie - Pomoc a poradenstvo poskytované odborníkmi ostatných členských štátov pri zlepšovaní kvality vyšetrovania a podávaných správ V tejto oblasti fungujú viaceré programy a boli nadviazané pravidelné kontakty okrem iného s poradcami pre twinningové projekty a so styčnými policajnými úradníkmi, podľa ktorých dochádza k zlepšeniu. Ešte sa uvidí, či sa tým zvýši kvalita vyšetrovania. - Zosúladenie a koordinácia inštitucionálneho zloženia orgánov zodpovedných za boj proti korupcii Boj proti korupcii koordinuje „Rada pre koordináciu boja proti korupcii“, ktorá bola zriadená v apríli 2006. Členmi tejto Rady sú zástupcovia troch kľúčových protikorupčných orgánov. i) Komisia pre otázky boja s korupciou pri Národnom zhromaždení; ii) Výbor pre boj proti korupcii pri Rade ministrov; iii) Výbor pre boj proti korupcii pri Najvyššej súdnej rade. Po organizačnej a technickej stránke Rade pre koordináciu pomáha správa parlamentu. Rada pre koordináciu sa stretáva raz do mesiaca s cieľom prediskutovať strategické a prevádzkové záležitosti vrátane konkrétnych prípadov. V marci 2007 bola prijatá správa o realizácii programu pre transparentné riadenie, prevenciu a boj proti korupcii za rok 2006 a strategický akčný plán na rok 2007. V tomto počiatočnom štádiu je však ťažké odhadnúť, do akej miery koordinácia zlepšila priebeh vyšetrovania a aké konkrétne výsledky prinesie. Vzhľadom na existenciu troch komisií pre otázky boja proti korupcii na rôznych úrovniach vlády (na úrovni výkonnej, zákonodarnej a súdnej), Generálneho inšpektorátu pri Rade ministrov a inšpektorátov pri rôznych ministerstvách a orgánoch poverených vyšetrovaním je stále nejasné, kto nesie konečnú zodpovednosť za výsledky boja proti korupcii. Kľúčom účinnej realizácie politík boja proti korupcii je jasné zadefinovanie zodpovedností a koordinácie medzi jednotlivými orgánmi. Z tohto dôvodu je naďalej potrebné optimalizovať prácu rôznych protikorupčných jednotiek, najmä pokiaľ ide o štýl riadenia a rozhodovanie. - Zavedenie správnych opatrení na ochranu informátorov Pod záštitou ministerstva štátnej správy a správnej reformy a s pomocou odborníkov z Veľkej Británie bol vypracovaný zákon o ohlasovaní protiprávneho konania s názvom „Zákon o ochrane pracovníkov a zamestnancov, ktorí ohlásili prípady zneužitia právomoci a korupcie“. Zákon ešte nebol predložený na schválenie parlamentu, pretože niektoré najvyššie bulharské orgány majú pochybnosti o tom, či by zákon priniesol niečo nové, keďže väčšina ochranných opatrení, o ktorých zákon hovorí, je už zapracovaná v iných právnych predpisoch Bulharska, napr. v správnom poriadku a v zákone o štátnych zamestnancoch. Implementácia súčasného právneho rámca na ochranu potenciálnych informátorov sa nedá sa potvrdiť. - Vykonávanie právnych predpisov týkajúcich sa nezávislosti inšpektorátov vo verejnej správe v plnom rozsahu a zabezpečenie ich väčšej aktivity pri vyšetrovaní „Zákon o štátnej správe“ ustanovuje právny rámec pre zriadenie inšpektorátov pôsobiacich v štátnej správe. Každé ministerstvo je povinné zriadiť inšpektorát, ktorý bude priamo podliehať ministrovi[8] Pri Rade ministrov bol zriadený generálny inšpektorát[9]. Okrem inšpektorátov pri každom ministerstve a generálneho inšpektorátu pri Rade ministrov funguje pri ministerstve štátnej správy aj riaditeľstvo inšpektorátu štátnej správy, ktoré overuje a kontroluje záležitosti súvisiace s vykonávaním právnych predpisov týkajúcich sa štátnej služby (napr. prijímanie zamestnancov, kariérny postup, prepúšťanie, odmeny štátnych zamestnancov). Generálny inšpektorát vydal súbor metodických pokynov s cieľom koordinovať prácu inšpektorátov pôsobiacich pri jednotlivých ministerstvách. V niekoľkých prípadoch (3 – 4) požiadali inšpektoráty zriadené pri ministerstvách Generálny inšpektorát o pomoc pri riešení sporov v rámci ministerstiev. V takýchto prípadoch Generálny inšpektorát predloží príslušnému ministerstvu odporúčanie, ktoré je podľa Generálneho inšpektorátu obvykle rešpektované. Bulharská vláda vo svojej správe uviedla informácie o počte kontrol, ktoré vykonali rôzne správne štruktúry, a o počte začatých disciplinárnych konaní. Stále však zostávajú nejasné podrobnosti týkajúce sa postavenia a funkcie úradníkov, proti ktorým bolo začaté disciplinárne konanie. Nezávislosť inšpektorátov je stanovená v Zákone o štátnej správe. Ich funkcie a právomoci sú uvedené v rokovacom poriadku príslušných správnych orgánov. Všetky inšpektoráty pri ministerstvách podliehajú príslušnému ministrovi a čerpajú prostriedky z rozpočtu ministerstva. Kontrolu nad orgánmi výkonnej moci (ministri, riaditelia výkonných orgánov, predsedovia štátnych orgánov a výborov atď.) vykonáva Ústredné riaditeľstvo inšpektorátu, ktoré priamo podlieha predsedovi vlády Bulharskej republiky. - Správa o vykonávaní opatrení na prevenciu ovplyvňovania orgánov poverených vyšetrovaním a stíhaním a na boj proti nemu, najmä v prípade pozastavenia/zrušenia/začatia trestného konania proti údajnej korupcii orgánov činných v trestnom konaní Bulharské úrady vyhlasujú, že na všetkých ministerstvách sa realizujú viaceré preventívne a kontrolné opatrenia. Skutočný vplyv týchto opatrení však doteraz nie je viditeľný a aj napriek realizácii mnohých správnych opatrení nie je možné overiť informácie o začatých a uzavretých trestných konaniach. Z uvedených informácií nie je jasné ani to, v koľkých z týchto prípadov išlo o pokusy ovplyvniť vyšetrovanie pre podozrenie z korupcie a ako boli tieto prípady riešené. - Zriadenie dôveryhodného mechanizmu na kontrolu majetkových priznaní a účinné sankcie v prípade nepravdivého alebo nepresného priznania Po zmene zákona o uverejňovaní údajov o majetku vysoko postavených úradníkov zo septembra 2006 sú títo úradníci od januára 2007 povinní každý rok do 30. apríla podať majetkové priznanie, s možnosťou opraviť prípadné chyby do jedného mesiaca. Tieto priznania sú porovnané s informáciami z registra ostatných úradov ako napr. ministerstvo financií, dopravy, pôdohospodárstva a regionálneho rozvoja. Za koordináciu majetkových priznaní, porovnávanie s registrami a ukladanie pokút je zodpovedný Národný kontrolný úrad . Overovacie kontroly musia byť každý rok dokončené do 31. októbra. Každé nesprávne priznanie musí byť ohlásené Úradu pre štátne príjmy, ktorá ho preverí. V prípade podozrenia na trestnú činnosť sa uskutoční konzultácia s generálnym prokurátorom. Priznania a všetky následné opatrenia sú uverejnené na internetovej stránke Národného kontrolného úradu. Tento mechanizmus doplňuje preventívne a odradzujúce prvky národnej protikorupčnej stratégie a umožňuje, aby si verejnosť mohla porovnať, či majetkové priznanie zodpovedá životnému štýlu jednotlivých úradníkov. Účinok tohto mechanizmu sa však bude dať posúdiť až vtedy, keď a) všetky priznania budú podané a b) všetky priznania budú skontrolované a budú realizované potrebné opatrenia[10]. 3.2.5. Referenčný cieľ 5: Prijatie ďalších opatrení na prevenciu a boj proti korupcii, najmä na hraniciach a v miestnej samospráve Bulharsko úspešne zintenzívnilo svoje úsilie v boji proti korupcii na niektorých hraničných prechodoch a zvýšilo počet preventívnych kontrol a sankcií. Zriadenie elektronických platobných systémov a systému náhodného prideľovania zmien na niektorých hraničných prechodoch vedie k zníženiu príležitostí ku korupcii a k zvýšeniu príjmov. Tento osvedčený postup by sa mal začať používať na všetkých hraničných prechodoch. Prvé výsledky prinieslo osobitné vzdelávanie a opatrenia, ktorých cieľom je informovať o korupcii, určené pre zamestnancov miestnej samosprávy, spolu so zvýšením transparentnosti a zjednodušením správy. Neboli však predložené žiadne údaje týkajúce sa stíhania v prípadoch korupcie na úrovni miestnej samosprávy. Národný kontrolný úrad začal finančné vyšetrovanie, ale aktívne vyšetrovanie prípadov vlastníctva nevysvetliteľného bohatstva sa ešte nestalo súčasťou bežnej praxe. Celkovo bol v oblasti prevencie a boja proti korupcii na hraniciach a na úrovni samosprávy dosiahnutý výrazný pokrok. Podrobné hodnotenie - Zavedenie disciplinárnych sankcií a politiku nulovej tolerancie, najmä v oblasti veterinárnej služby, colných úradov, Výkonného úradu pre správu ciest a iných úradov Bulharsko zvyšuje svoje úsilie pri kontrole a ukladaní sankcií uvedeným úradom a udržalo si rovnomerný pokles prípadov korupcie príslušníkov pohraničnej polície, ktorý bol zaznamenaný už v roku 2006. V tejto súvislosti treba zdôrazniť značné úsilie ministerstva štátnej správy a správnej reformy, ako aj regionálnych a miestnych úradov. Okrem kontrol uskutočňovaných inšpektorátom uplatňuje Generálne riaditeľstvo pohraničnej polície zásadu rotácie. To platí aj pre veterinárnych inšpektorov na hraniciach, Colný úrad a Úrad pre štátne príjmy. Okrem inšpekcií na základe hlásení z hraničných prechodov sa uskutočňujú aj neohlásené inšpekcie[11]; na pracoviskách boli inštalované videokamery, osobám vstupujúcim do krajiny sú rozdávané letáky v angličtine a bulharčine; na stanoviskách veterinárnej kontroly sú v prípade potreby poskytované informácie o poplatkoch za preventívnu dezinfekciu motorových vozidiel; pre nových a skúsených zamestnancov sa organizuje systematické vzdelávanie aj psychologické prieskumy, ktorých cieľom je vyhodnotiť riziko korupcie, a všetky odhalené prípady sú uverejnené ako prostriedok prevencie. Bulharsko síce informuje o uplatňovaní disciplinárnych opatrení[12]ich vplyv sa však nedá vyhodnotiť, keďže bulharské úrady doteraz neposkytli informácie o služobnom zaradení a služobnom veku príslušných úradníkov. Okrem toho sa na všetkých príslušných úradoch začalo len niekoľko trestných konaní a za trestné činy súvisiace s korupciou nebol zatiaľ nikto odsúdený - Zriadenie elektronických platobných systémov a systémov náhodného prideľovania zmien úradníkom pracujúcim na hraniciach V júli 2006 Bulharsko pilotne zaviedlo na hraničnom prechode Lesovo elektronický platobný systém s cieľom znížiť počet platieb v hotovosti a tým aj riziko korupcie. Tento elektronický platobný systém sa postupne zavádza na všetkých cestných hraničných prechodoch na vonkajších hraniciach EÚ. Pozitívne skúsenosti s elektronickým platobným systémom na hraničnom prechode Lesovo by mali využívať všetky cestné hraničné prechody, aby sa dosiahli trvalé výsledky. V prípade pohraničných policajtov funguje systém náhodného prideľovania zmien. Na niektorých hraničných prechodoch je k dispozícii aj softvér na určovanie zmien príslušníkov pohraničnej polície. Tento softvér sa musí začať používať na všetkých hraničných prechodoch. - Realizácia pravidelných inšpekcií a kontrol, zverejňovanie zistení a zabezpečenie následnej kontroly Národný kontrolný úrad (NKÚ) s pomocou regionálnych a miestnych kontrolných úradov (6 regionálnych pobočiek a 28 úradov po celom Bulharsku) uskutočňuje finančnú kontrolu všetkých verejných subjektov vrátane miestnych samospráv a kontroluje každé výberové konanie a následne sleduje jeho vývoj. Výsledky sú v pravidelných intervaloch uverejňované na internete. Podľa správy Bulharska sa v januári 2007 začalo 6 inšpekcií, ktoré doteraz prebiehajú, a do decembra 2007 má byť 8 inšpekcií uzavretých. - Správa o vyšetrovaní vlastníctva nevysvetliteľného bohatstva V súčasnosti nie je možné začať s vyšetrovaním nevysvetliteľného bohatstva, ak nesúvisí s trestným činom alebo na základe konkrétneho hlásenia. Kontrola bankových účtov alebo daňových priznaní na tento účel nie je dovolená, ak nie je preukázaná súvislosť s trestným činom. Vyšetrovanie vlastníctva nevysvetliteľného bohatstva teda neexistuje a bulharské úrady o ňom nevedú záznamy ani nepodávajú správy. 3.2.6. Referenčný cieľ 6: Zavedenie stratégie boja proti organizovanému zločinu, so zameraním na závažnú trestnú činnosť, pranie špinavých peňazí, ako aj na systematické konfiškovanie majetku páchateľov. Správa o nových a prebiehajúcich prípadoch vyšetrovania, vznesenia obvinenia a odsúdenia v týchto oblastiach Bulharsko realizuje aktualizovaný akčný plán o organizovanom zločine, ktorý sa zameriava na výkon súdnych rozhodnutí, na sankcie v prípravnej fáze a preventívne opatrenia. Súdna spolupráca s ostatnými členskými štátmi v tejto oblasti je intenzívna. Bulharsko je zapojené aj do významného počtu projektov pomoci týkajúcich sa rôznych aspektov organizovanej a závažnej trestnej činnosti. Hodnotenie vplyvu stratégie sa však nedá uzavrieť vzhľadom na skutočnosť, že neexistuje metodika merania a spoľahlivá štatistika. Údaje, ktoré by umožnili vyhodnotiť súdne riešenie prípadov, sú neúplné alebo neadekvátne. Okrem toho je počet prípadov trestného stíhania osôb podozrivých z vrážd na objednávku stále nedostatočný. Pretrvávajú obavy aj v súvislosti s inštitucionálnou kapacitou na zhabanie majetku získaného z trestnej činnosti a jeho prepadnutie v prospech štátu. Celkovo je pokrok dosiahnutý v oblasti boja proti závažnej a organizovanej trestnej činnosti stále nedostatočný. Podrobné hodnotenie Informácie, ktoré poskytujú bulharské úrady v rámci boja proti organizovanému zločinu, sa síce zlepšujú, sú však stále nepresné. Bol prijatý právny nástroj na realizáciu stratégie v oblasti organizovaného zločinu: Rada ministrov prijala v januári 2007 aktualizovaný Akčný plán boja proti organizovanému zločinu, stále však chýbajú dôležité informácie o jeho uplatňovaní. - Poradenstvo a pomoc poskytované odborníkmi ostatných členských štátov pri zlepšovaní kvality vyšetrovania a podávaných správ Spoločné operácie v oblasti organizovaného zločinu a najmä v boji proti trestnej činnosti súvisiacej s drogami sú úspešné. Podľa správy Bulharska sa od septembra 2006 v spolupráci so španielskou, holandskou, francúzskou, rumunskou, portugalskou a tureckou políciou uskutočnilo 15 spoločných operácií. Bulharské orgány informujú o tom, že boli rozložené tri skupiny organizovaného zločinu zodpovedné za obchodovanie so ženami na účely sexuálneho vykorisťovania. Tri osoby boli v súlade s európskym zatýkacím rozkazom zadržané a bulharské súdne úrady vydali jeden európsky zatýkací rozkaz. Bulharské orgány činné v trestnom konaní spolupracujú s odborníkmi z ostatných členských štátov EÚ v boji proti rôznym aspektom závažnej a organizovanej trestnej činnosti. Realizujú sa spoločné projekty s členskými štátmi a 9 twinningových projektov v rámci PHARE. Bývalý holandský generálny prokurátor pracuje ako poradca v kancelárii generálneho prokurátora Bulharska. V apríli 2007 začal pracovať na ministerstve vnútra francúzsky poradca, ktorý má posilniť kapacitu Generálneho policajného riaditeľstva a zlepšiť fungovanie v oblasti boja proti organizovanému zločinu. Dosiahli sa aj určité výsledky v boji proti zločinom súvisiacim so zneužitím fondov EÚ. Vyšetrovanie práve prebieha. - Predloženie akčného plánu na plnenie stratégie boja proti organizovanému zločinu a jeho realizácia a pravidelné predkladanie správ Realizuje sa aktualizovaný akčný plán boja proti organizovanému zločinu na obdobie do konca roku 2007. K jeho hlavným cieľom patrí: a) cielené trestné stíhanie proti vodcom skupín organizovaného zločinu; b) presadzovanie proaktívneho prístupu v boji proti organizovanému zločinu; c) obmedzovanie hospodárskych zdrojov skupín organizovaného zločinu; d) zhabanie majetku získaného z trestnej činnosti. Bulharské orgány poukazujú na značné úspechy v realizácii akčného plánu. Tieto úspechy však nie je ľahké hodnotiť, keďže nie sú k dispozícii žiadne pravidelné správy týkajúce sa výsledkov vyplývajúcich zo špecifickej realizácie akčného plánu. - Neobmedzená realizácia príslušných právnych predpisov týkajúcich sa zhabania majetku získaného z trestnej činnosti Komisia pre identifikáciu majetku získaného z trestnej činnosti zriadená pred dvoma rokmi na základe Zákona o zhabaní majetku získaného z trestnej činnosti dostala len prednedávnom možnosť (ktorú ešte v praxi nevyužila) uložiť na návrh vyšetrovateľov účinné opatrenia na zadržanie a zhabanie majetku získaného z trestnej činnosti. Komisia môže identifikovať majetok získaný z trestnej činnosti, uložiť opatrenia na zmrazenie majetku alebo začať súdne konanie. Komisia ešte nemá stále sídlo a 114 pracovných miest z celkového počtu 294 doteraz nie je obsadených. Niekoľko prípadov bolo postúpených na súdne konanie. Počas trvania vyšetrovania sú finančné prostriedky a majetok zmrazené, dodnes však nedošlo k žiadnemu prípadu definitívneho zhabania majetku, keďže najskôr sa musí skončiť súdne konanie, čo sa nedá očakávať skôr ako o 2 až 3 roky od začatia konania. - Pravidelné predkladanie správ a vnútorné kontroly nových a prebiehajúcich prípadov vyšetrovaní, vznesených obvinení a odsúdení Bulharsko zaznamenáva stabilný trend trvalého znižovania trestných činov proti osobám. Štatistické informácie, ktoré poskytujú bulharské úrady, však jednoznačne nedefinujú druh spáchaných trestných činov. Napr. pokiaľ ide o vraždy – v údajoch sa nerozlišuje, či ide o vraždy spáchané rodinnými príslušníkmi alebo o vraždy súvisiace so všeobecnou kriminalitou a (alebo) s organizovaným zločinom, najmä či ide o vraždy na objednávku. Chýbajú informácie o pokroku vo vyšetrovaní prípadov súvisiacich s organizovaným zločinom. Na správne hodnotenie sú potrebné podrobnejšie informácie. „Vraždy na objednávku“ sú stále veľkou hrozbou, najmä od januára tohto roku v súvislosti s vraždami politikov pôsobiacich na úrovni miestnej samosprávy. Do dnešného dňa sa nezačalo žiadne stíhanie ani nedošlo k žiadnemu odsúdeniu. Nedávne škandály, do ktorých boli zapletení vysoko postavení úradníci výkonných a súdnych orgánov Bulharska, budú kľúčovým testom účinnosti mechanizmov, ktoré majú pomôcť pri vyšetrovaní a účinnom potrestaní za trestné činy súvisiace s korupciou na vysokej úrovni a s organizovaným zločinom. Nedávne odstúpenie ministra v súvislosti s prebiehajúcim vyšetrovaním údajnej korupcie by sa malo považovať za pozitívne znamenie. Počet úspešne stíhaných a odsúdených osôb zostáva jediným hmatateľným meradlom úspechu. - Zverejnenie zistení týchto inšpekcií Doteraz nebol zavedený žiaden spravodajský mechanizmus. - Vykonávanie nových právnych predpisov na boj proti praniu špinavých peňazí V roku 2006 sa zmenou bulharského trestného zákona vymedzilo, že trestné činy spáchané v zahraničí môžu predstavovať predikatívne trestné činy prania špinavých peňazí v Bulharsku a že predchádzajúce odsúdenie za predikatívny trestný čin nie je potrebné na stíhanie z dôvodu prania špinavých peňazí. Okrem toho generálny prokurátor získal právo požadovať v prípadoch súvisiacich s praním špinavých peňazí a organizovaným zločinom od bánk informácie aj bez súdneho príkazu. Pracuje sa na ďalších opatreniach, ktoré majú ešte zlepšiť obranu proti praniu špinavých peňazí. Tieto opatrenia ešte viac zvýšia účinnosť vynucovania práva. Bulharské úrady informujú o určitom pokroku v tejto oblasti a poukazujú najmä na skutočnosť, že Úrad prokurátora pri Najvyššom kasačnom súde dokončil prácu na 54 prípravných konaniach, ktoré súvisia s organizovaným zločinom a praním špinavých peňazí. Bolo podaných ďalších 37 obžalôb, bolo vyhlásených 5 odsudzujúcich rozsudkov za pranie špinavých peňazí a bolo dokončených 81 daňových kontrol u členov skupín organizovaného zločinu a u fyzických a právnických osôb s nimi prepojenými. Na konkrétne hodnotenie pokroku je však ešte príliš skoro, keďže najskôr musí byť potvrdený. Okrem toho je potrebné realizovať ďalšie opatrenia alebo sa niektoré pripravujú [13] . 4. ĎALšIE KROKY V RÁMCI MECHANIZMU PRE SPOLUPRÁCU A KONTROLU Pokiaľ ide o reformu súdnictva a boj proti korupcii a organizovanému zločinu, malo by Bulharsko pokračovať na ceste k splneniu referenčných cieľov. Platí to najmä pre tieto úlohy: - V nadväznosti na prijatie a vykonávanie zákona o súdoch a občianskeho súdneho poriadku aplikovať monitorovacie systémy aj na nový zákon o súdoch a procesné poriadky a pravidelne predkladať správy o výsledkoch tohto monitorovania. - Zabezpečenie riadneho fungovania inšpektorátov pri Najvyššej súdnej rade; Rozširovanie pilotného fungovania náhodného prideľovania prípadov počítačom a realizácia ďalších hodnotení a vzdelávania sudcov a prokurátorov v oblasti morálneho kódexu. - Preukázanie výsledkov boja proti korupcii. Bulharsko by malo nadviazať na pokrok, ktorý dosiahlo v oblasti vyšetrovania, a zintenzívniť svoje úsilie, pokiaľ ide o zvyšovanie povedomia sudcov o význame toho, aby v prípadoch korupcie na vyšších úrovniach boli rozsudky nenapadnuteľné a odradzujúce. Platí to aj pre prípady, v ktorých boli obvinené vplyvné a známe osobnosti. - Vypracovanie nezávislej analýzy, presvedčivej metodiky a spoľahlivej a cielenej štatistiky, aby sa zhodnotilo, či sú prípady korupcie na vyšších úrovniach, prípady vrážd na uliciach a prípady organizovaného zločinu riadne vyšetrované a či sú vynesené odradzujúce rozsudky. Mali by sa ďalej riešiť opatrenia súvisiace s prevenciou a trestným stíhaním. Okrem toho je potrebné monitorovať pokrok a podávať o ňom vyčerpávajúce a presvedčivé správy. - Zvýšenie úsilia a politického odhodlania pri plnení akčného plánu na boj proti organizovanému zločinu a predkladanie transparentných správ o uskutočnených opatreniach. Bulharsko by okrem toho malo v tejto oblasti ďalej prehlbovať spoluprácu na medzinárodnej úrovni. - Posilnenie kapacity súdov na všetkých úrovniach vrátane zvýšenia profesionality, nezávislosti, prostriedkov a právomocí, aby sa dosiahli uvedené ciele. Mechanizmus spolupráce a overovania sa bude naďalej využívať na monitorovanie pokroku v Bulharsku. V záujme uľahčenia spolupráce a overovania by bolo vhodné, aby bulharské orgány do októbra 2007 vypracovali akčný plán s priebežnými cieľmi, z ktorého by vyplývalo, ako chce Bulharsko dosiahnuť referenčné ciele. Tento plán by mal vychádzať z ucelenej stratégie boja proti organizovanému zločinu a korupcii na všetkých úrovniach a vierohodného plánu na posilnenie profesionality, nezávislosti, prostriedkov a právomocí súdov. Úsilie v rámci mechanizmu spolupráce a overovania by uľahčila aj kvalitnejšia a podrobnejšia štatistika a informačné systémy týkajúce sa prípadov korupcie a organizovaného zločinu a ich ďalšie riešenie zo strany súdov. Je dôležité, aby bulharské orgány podporovali otvorený dialóg so svojimi občanmi posilnením transparentnosti reforiem, ktoré v rámci mechanizmu spolupráce a overovania uskutočňujú. 4.1. Podpora Bulharsku bude poskytnutá podpora v jeho úsilí pri reforme súdnictva a v boji proti organizovanému zločinu a korupcii. Pôjde o nasmerovanie finančných prostriedkov ES v rámci rôznych programov, ktoré má Bulharsko k dispozícii, na podporu budovania inštitúcií a na vzdelávacie programy súvisiace s reformou súdnictva a bojom proti organizovanému zločinu. Európska komisia vyzýva ostatné členské štáty, aby zvýšili svoju pomoc a cennú praktickú podporu Bulharsku formou spolupráce s bulharskými orgánmi v spoločných vyšetrovacích tímoch v oblasti korupcie a organizovaného zločinu, sprostredkovaním finančných spravodajských informácií a metodík, vysielaním odborníkov a poradcov do kľúčových ministerstiev a subjektov (napr. do budúcich inšpektorátov podľa zákona o súdoch alebo do Najvyššej súdnej rady) a poskytovaním kvalitného vzdelávania bulharským policajtom, colníkom a prokurátorom na policajných a colných akadémiách, školách pre sudcov alebo súdnych akadémiách a ďalších zariadeniach verejnej služby vynikajúcej úrovne. Zo zásady právneho štátu pre EÚ vyplýva najmä to, že všetky zúčastnené strany – Komisia, Bulharsko a ostatné členské štáty – musia spolupracovať, aby sa zabezpečilo, že Bulharsko účinne reformuje svoje súdnictvo a bojuje proti trestnej činnosti a korupcii na všetkých úrovniach. Komisia do októbra 2007 posúdi pomoc, ktorú ponúkli členské štáty, aby označila chýbajúce oblasti a zabezpečila, že Bulharsko dostane mnohostrannú podporu. 5. ZÁVER V prvých šiestich mesiacoch po pristúpení dosiahlo Bulharsko ďalší pokrok pri odstraňovaní nedostatkov, ktoré by mohli ohroziť účinné uplatňovanie práva, politík a programov EÚ. Toto obdobie však bolo príliš krátke na to, aby Bulharsko preukázalo v kľúčových oblastiach presvedčivé výsledky. Všetkým oblastiam, pre ktoré platia sprievodné opatrenia, bude naďalej potrebné venovať pozornosť. Je potrebné najmä zvýšiť úsilie pri realizácii reformy súdnictva a v boji proti korupcii a organizovanému zločinu. Vzhľadom na analýzu uvedenú v tejto správe nie je podľa Komisie v tejto fáze nutné uplatniť ochranné opatrenia stanovené v Zmluve o pristúpení. Komisia bude s Bulharskom úzko spolupracovať, aby mu pomohla v úsilí splniť referenčné ciele mechanizmu spolupráce a overovania. Podľa rozhodnutia, ktorým sa zriaďuje mechanizmus spolupráce a overovania, Komisia predkladá správu každých šesť mesiacov. Komisia bude túto správu aktualizovať na začiatku roku 2008. Ďalšiu podrobnú správu o mechanizme spolupráce a overovania vypracuje v polovici roku 2008. Bulharsko by malo Komisiu informovať o dosiahnutom pokroku do 31. marca 2008, aby mala údaje potrebné na prípravu tejto správy. PRÍLOHA Súčasný stav, pokiaľ ide o ochranné opatrenia a prechodné opatrenia vzťahujúce sa na Bulharsko Hospodárska ochranná doložka Neuplatňuje sa. Ochranná doložka o vnútornom trhu Neuplatňuje sa. Ochranná doložka o súdnictve a vnútorných záležitostiach Neuplatňuje sa. Poľnohospodárske fondy a) Ochranné opatrenia Neuplatňujú sa. b) Prechodné opatrenia Nariadenie Komisie (ES) č. 1423/2006 z 26. septembra 2006, ktorým sa stanovuje mechanizmus pre ochranné opatrenia v oblasti výdavkov na poľnohospodárstvo v súvislosti s Bulharskom a Rumunsko Bezpečnosť potravín a) Ochranné opatrenia Neuplatňujú sa. b) Prechodné opatrenia Rozhodnutie Komisie 2006/800/ES z 23. novembra 2006, ktorým sa schvaľujú plány na eradikáciu klasického moru ošípaných u diviakov a plány núdzového očkovania diviakov proti tomuto ochoreniu v Bulharsku Rozhodnutie Komisie 2006/805/ES z 24. novembra 2006 o opatreniach na kontrolu zdravia zvierat v súvislosti s klasickým morom ošípaných v určitých členských štátoch (naposledy zmenené a doplnené rozhodnutím Komisie 2007/152/ES zo 6. marca 2007) Rozhodnutie Komisie 2007/16/ES z 22. decembra 2006, ktorým sa stanovujú prechodné opatrenia pre obchod vo vnútri Spoločenstva so spermiami, vajíčkami a embryami hovädzieho dobytka, ošípaných, oviec, kôz a zvierat z čeľade koňovitých získanými v Bulharsku a Rumunsku Rozhodnutie Komisie 2007/26/ES z 22. decembra 2006, ktorým sa mení a dopĺňa dodatok prílohy VI k Aktu o pristúpení Bulharska a Rumunska, pokiaľ ide o určité prevádzkarne na spracovanie mlieka v Bulharsku Rozhodnutie Komisie 2007/29/ES z 22. decembra 2006, ktorým sa ustanovujú prechodné opatrenia pre určité výrobky živočíšneho pôvodu, na ktoré sa vzťahuje nariadenie Európskeho parlamentu a Rady (ES) č. 853/2004, dovezené do Bulharska a Rumunska z tretích krajín pred 1. januárom 2007 Rozhodnutie Komisie 2007/30/ES z 22. decembra 2006, ktorým sa ustanovujú prechodné opatrenia pre obchodovanie s niektorými výrobkami živočíšneho pôvodu získanými v Bulharsku a Rumunsku (zmenené a doplnené rozhodnutím Komisie 2007/264/ES z 25. apríla 2007) Rozhodnutie Komisie 2007/31/ES z 22. decembra 2006, ktorým sa ustanovujú prechodné opatrenia, pokiaľ ide o zásielky určitých výrobkov sektoru mäsa a mlieka, na ktoré sa vzťahuje nariadenie Európskeho parlamentu a Rady (ES) č. 853/2004, z Bulharska do iných členských štátov (naposledy zmenené a doplnené rozhodnutím Komisie 2007/398/ES z 11. júna 2007) Bezpečnosť letectva Ochranné opatrenia Nariadenie Komisie (ES) č. 1962/2006 z 21. decembra 2006, ktorým sa uplatňuje článok 37 Aktu o pristúpení Bulharska k Európskej únii Okrem toho samotné Bulharsko uložilo 21. februára 2007 obmedzenia na 5 nákladných dopravcov, aby neboli zapísaní do zoznamu EÚ obsahujúceho zakázaných leteckých dopravcov, a odobralo v januári 2007 osvedčenia o letovej spôsobilosti pre 160 lietadiel, pretože nezodpovedali právnym predpisom ES. [1] Články 36, 37 a 38 Aktu o pristúpení. [2] Rozhodnutie Komisie 2006/929/ES z 13. decembra 2006 , ktorým sa zriaďuje mechanizmus na zaistenie spolupráce a overovania pokroku v Bulharsku na účely osobitných referenčných kritérií v oblastiach reformy súdnictva a boja proti korupcii a organizovanému zločinu, (Ú. v. EÚ L 354, 14.12.2006, s 56). [3] Ide o tieto zmeny: Článok 84 bol zmenený v tom zmysle, že Národné zhromaždenie prijíma a schvaľuje výročné správy o presadzovaní práva a o činnosti Najvyššieho kasačného súdu, Najvyššieho správneho súdu a generálneho prokurátora. Tieto správy potom Najvyššia súdna rada predkladá Národnému zhromaždeniu. V súlade s článkom 130 je Najvyššej súdnej rade v súčasnosti výslovne zverená právomoc menovať a odvolávať sudcov, rozhodovať o ich povýšení, prijímať disciplinárne opatrenia a preverovať kvalifikáciu. Článok 130a už neobsahuje právo ministerstva spravodlivosti kontrolovať otváranie prípadov, postup ich riešenia a uzatváranie. Namiesto toho bol zaradený nový článok 132a, ktorým sa v rámci Najvyššej súdnej rady zriaďuje nezávislý inšpektorát, ktorého úlohou je monitorovať činnosť súdnych orgánov z vlastnej iniciatívy aj na podnet zo strany občanov, právnych subjektov a štátnych orgánov vrátane pracovníkov súdnictva. Bola zrušená dovtedy existujúca imunita sudcov voči trestnému stíhaniu (v prípade činov nesúvisiacich s výkonom služobných povinností). Imunita sudcov bola zachovaná len v súvislosti s plnením služobných povinností, a nie v prípade všeobecne stíhateľných trestných činov spáchaných úmyselne. [4] Súčasný návrh zákona o súdoch má 22 častí a 377 článkov. Podrobne upravuje: a) štatút a právomoci Najvyššej súdnej rady; b) štatút a právomoci inšpektorátu pri Najvyššej súdnej rade; c) štatút a právomoci inšpektorátu, na ktorého činnosť bude dohliadať ministerstvo spravodlivosti (jeho úlohou je kontrolovať činnosť verejných a súkromných výkonných subjektov, kontrolovať súdnu správu a pomáhať ministerstvu spravodlivosti pri vypracovaní návrhov výkladových rozhodnutí a rozsudkov); d) kritériá a postup hodnotenia sudcov; e) rozsah funkcií najvyšších súdov, ktoré súvisia s výkladom právnych predpisov; f) funkcie prokuratúry v súlade s novým trestným poriadkom; g) zásady výberových konaní pri prijímaní nových zamestnancov a postupy pri menovaní do funkcie v súdnych orgánoch; h) disciplinárna zodpovednosť sudcov vrátane prípadov porušenia morálnych zásad. [5] Ide najmä o to, že obidva inšpektoráty kontrolujú organizáciu správnej činnosti súdu a zbierajú informácie o prípadoch, ktoré sudcovia, prokurátori a vyšetrovatelia ukončia (čl. 58 ods. 1 a čl. 69 ods. 1 návrhu zákona o súdoch). [6] Ide najmä o navádzanie k prostitúcii, ktoré bude trestané odňatím slobody až na päť rokov (predtým tri roky) a pokutou vo výške 3 000 – 10 000 BGN (predtým 1 000 – 3 000 BGN). Trest za tento trestný čin, ak je spáchaný na objednávku organizovanej zločineckej skupiny alebo ak je osoba mladšia ako 18 rokov alebo je duševne chorá alebo v prípade mimoriadne nebezpečnej recidívy, je dva až osem rokov (predtým šesť rokov) spolu s pokutou vo výške 5 000 – 15 000 BGN. Podávanie omamných a podobných látok alebo navádzanie k ich užívaniu na účely donútenia k prostitúcii bude trestané odňatím slobody v trvaní desať až dvadsať rokov a pokutou vo výške 100 000 – 300 000 BGN (predtým päť až pätnásť rokov a pokutou 10 000 – 35 000 BGN). [7] Dokument výslovne obsahuje zásady právneho štátu, nezávislosti súdov, ochrany práv jednotlivcov a uplatňovania európskych súdnych noriem. Dokument je rozdelený na osem častí (posilnenie súdnej kapacity a zlepšovanie správnej činnosti súdov, účinné zapojenie Bulharska do súdnej spolupráce v rámci ES, posilnenie kapacity Najvyššej súdnej rady pre riadenie systému súdnictva atď.). Každá časť obsahuje stručnú definíciu cieľa a ďalej je rozdelená na krátkodobé priority (do konca roku 2006) a strednodobé priority (do konca roku 2007). [8] Úlohou inšpektorátov je: i) analyzovať účinnosť činnosti štátnej správy; ii) preverovať dodržiavanie vnútorných organizačných pravidiel; iii) začínať disciplinárne konania v prípade porušenia služobných povinností a kódexu správania zamestnancami štátnej správy; iv) preverovať signály, žiadosti a sťažnosti proti protiprávnemu alebo nevhodnému konaniu alebo zanedbaniu zo strany zamestnancov verejnej správy; v) plniť ostatné funkcie v rámci kontroly štátnej správy [9] Generálny inšpektorát priamo podlieha premiérovi a jeho úlohou je: i) koordinovať činnosti inšpektorátov a poskytovať im podporu; ii) dávať odporúčania o spôsobe práce inšpektorátov; iii) preverovať náznaky konfliktu záujmov a iných porušení služobných povinností; iv) preverovať náznaky korupcie v rámci výkonnej moci a verejnej služby; v) plniť ostatné funkcie, ktoré sa stanovia nariadeniami Rady ministrov alebo ktoré stanoví premiér. [10] Doteraz predložilo Národnému kontrolnému úradu svoje finančné správy 106 z celkového počtu 359 registrovaných politických strán a ich členov. 253 strán, ktoré nepredložili finančné správy, stráca právo na štátnu podporu a nemôžu sa zúčastniť na parlamentných ani komunálnych voľbách.Národný kontrolný úrad zverejnil 20. apríla na svojich internetových stránkach zoznam osôb, ktoré v súlade s právnymi predpismi nepredložili po svojom menovaní do funkcie majetkové priznania, a zoznam osôb, ktoré nepredložili majetkové priznania po skončení svojho pôsobenia vo funkcii 816 priznaní po prevzatí funkcie bolo predložených v súlade s podmienkami právnych predpisov. Včas nebolo predložených osem priznaní po prevzatí funkcie (členovia riadiacich a dozorných orgánov politických strán) a dve priznania vyšetrovateľov po ukončení pôsobenia vo funkcii (odvolanie z funkcie).Proti osobám, ktoré nepredložili svoje priznania v súlade s podmienkami právnych predpisov, bolo začaté správne trestné konanie. Predseda Národného kontrolného úradu zaslal zoznam osôb, ktoré nepredložili svoje priznania v súlade so stanovenými podmienkami výkonnému riaditeľovi Úradu pre štátne príjmy, aby mohli byť prijaté opatrenia v súlade so zákonom o daniach a poistení.Termín na podanie ročného majetkového priznania vysoko postavených úradníkov uplynul 30. apríla. Národný kontrolný úrad do 15. mája spracoval 5 515 priznaní a oznámení. Definitívny počet spracovaných ročných priznaní a oznámení bude zverejnený po uplynutí termínu na uplatnenie zmien predložených priznaní. [11] O zlepšení kvality vyšetrovania svedčia aj štatistické údaje týkajúce sa podozrenia z podplácania úradníkov a následného vyšetrovania predložené odborníkovi Európskej komisie, ktorý bol v apríli vyslaný na hraničný prechod Kapitan Andreevo. [12] Bulharské úrady prijali správu o realizácii Stratégie pre transparentné riadenie, prevenciu a boj proti korupcii za rok 2006, v ktorej sa uvádza, že zo 121 opatrení uvedených v akčnom pláne na rok 2006 bolo 94 zrealizovaných a 27 sa stále nachádza v procese realizácie, ktorého ukončenie sa očakáva v polovici roku 2007. Nie je presne známe, ktoré opatrenia už boli a ktoré ešte majú byť zrealizované. V správe Bulharska sa uvádza aj to, že je schválený plán realizácie stratégie na rok 2007. Tento dokument však doteraz nebol oficiálne predložený. [13] Ide najmä o návrh zákona, ktorým sa mení zákon o opatreniach prijatých na účely boja proti legalizácii príjmov z trestnej činnosti, ktorý Rada ministrov schválila 30. novembra 2006. V návrhu sa požaduje, aby všetky banky a spoločnosti poskytujúce elektronické peňažné služby podávali doplňujúce informácie o operáciách a transakciách, pri ktorých existuje podozrenie z prania špinavých peňazí. Navrhovanými zmenami sa má uviesť do súladu regulačný rámec so zákonom o úverových inštitúciách, ktorý nadobudol účinnosť 1. januára 2007. O zmenách sa ešte diskutuje v parlamente. Bulharské orgány pracujú aj na transpozícii tretej smernice EÚ o praní špinavých peňazí.